b"\n_START_ARTICLE_\nHans Ernst Karl von Zieten\n_START_SECTION_\nBakgrunn\n_START_PARAGRAPH_\nHan var s\xc3\xb8nn av Ernst Dietrich von Zieten (1739\xe2\x80\x931798), Herr auf Dechtow, og hans hustru Charlotte Sophie Margarethe, f\xc3\xb8dt von Moeller.\n_START_SECTION_\nMilit\xc3\xa6r karriere\n_START_PARAGRAPH_\nI felttogene mot Napoleon gjorde han det godt som kavalerif\xc3\xb8rer og korpsf\xc3\xb8rer. Hans milit\xc3\xa6re fremganger innbragte ham den 18. februar 1809 en f\xc3\xb8rtidig forfremmelse til oberst. Etter forslag fra Gerhard von Scharnhorst ble han medlem av en kommisjon for \xc2\xabAvskaffelse av kavaleri-eksersisregimentet\xc2\xbb. Den 20. mars 1813 ble han generalmajor. Den 26. mai 1813 klarte han ved stor fremgang \xc3\xa5 styrke pr\xc3\xb8yssernes anseelse forut for v\xc3\xa5penhvilen ved Poischwitz: Han kunne ved Haynau lokke den franske general Nicolas-Joseph Maisons styrker inn i et bakhold og beseiret dem; dermed lettet han de allierte styrkers tilbaketrekning fra Bautzen til Liegnitz. For dette ble han tildelt Jernkorset av I. klasse._NEWLINE_I kampene i Frankrike i 1814 utrettet han noe lignende under slaget ved Laon, der han kom seg rundt motstanderen og dermed var med p\xc3\xa5 \xc3\xa5 sikre seieren. Hans skvadroner klarte samtidig \xc3\xa5 sikre seg storparten av motstanderens skyts og ammunisjonsvogner.\n_START_SECTION_\nKampene i 1815\n_START_PARAGRAPH_\nUnder opptakten til Waterloo i 1815 kommanderte generall\xc3\xb8ytnant von Zieten det pr\xc3\xb8yssiske I. korps. Korpset utkjempet en oppholdende kamp mot franskmennene den 15. juni, og var tungt engasjert mot de franske styrker den p\xc3\xa5f\xc3\xb8lgende dag i slaget ved Ligny, og igjen to dager senere den 18. juli i slaget ved Waterloo.  I en situasjon der hertugen av Wellingtons strekt pressede styrker stod i fare for \xc3\xa5 bli overrent, klarte Zieten \xc3\xa5 komme til unnsetning fra \xc3\xb8st. Dette angrepet kan ha v\xc3\xa6rt det som snudde et sannsynlig nederlag til seier over Napoleon. _NEWLINE_Den 1. kjempet Zietens I. korps i slaget ved Issy rett utenfor Paris' murer. Ved slutten av felttoget den 7. juli ble hans korps gitt \xc3\xa6ren av \xc3\xa5 v\xc3\xa6re den f\xc3\xb8rste koalisjonsstyrke til \xc3\xa5 marsjere inn i Paris._NEWLINE_Kong Fredrik Vilhelm III av Preussen gav Zieten tittelen Graf, eller greve, den 3. september 1817. I en alder av 69 \xc3\xa5r ble han forfremmet til  Generalfeldmarschall den 9. september 1839. _NEWLINE_Zieten d\xc3\xb8de i Warmbrunn."